የዳያስፖራ አባላት ለውጡን በመደገፍ የበኩላቸውን እንዲወጡ ተጠየቀ
አዲስ አበባ:- በተለያዩ አገራት የሚኖሩ ኢትዮጵያውያንና ትውልደ ኢትዮጵያውያን አቅማቸው በፈቀደ መጠን በአገሪቱ እየተካሄደ ያለውን ሁለንተናዊ ለውጥ በመደገፍና በማገዝ የዜግነት ኃላፊነታቸውን እንዲወጡ፣ በመወጣት ላይ ያሉትም አጠናክረው እንዲቀጥሉ ተጠየቀ። የኢትዮጵያ ዳያስፖራ ኤጀንሲ ምክትል ዋና ዳይሬክተር አቶ መሀመድ እንድሪስ ለአዲስ ዘመን እንደገለፁት፣ በአሁኑ ወቅት በርካታ የዳያስፖራ አባላት በአገራቸው ሁለንተናዊ የልማት ሥራ ውስጥ ያላቸው ተሳትፎ እያደገ መጥቷል። አቶ መሃመድ እንደሚሉት ዳያስፖራ ሲባል የተለያየ ነው። የፖለቲካ ዳያስፖራ አለ። የቢዝነስ ዳያስፖራ አለ። የምሁራን፤ ከዚያም ከፍ ሲል የልሂቃን ዳያስፖራ አለ። ብዙ አይነት አለ። ኢትዮጵያ ደግሞ ሁሉም አይነት ዳያስፖራ አላት። የኢትዮጵያ የዳያስፖራ ፅህፈት ቤት ሁሉንም የዳያስፖራ አባላት እኩል ነው የሚያየው የሚሉት አቶ መሀመድ የኛ ፍላጎት ሁሉም በአገራቸው የለውጥ ሂደት ውስጥ መጥተው እንዲሳተፉ ነው ብለዋል። የሁሉንም ጥቅም የማስከበር፣ ሁሉንም እኩል የማስተናገድ፤ ለሁሉም እኩል ድልድይ ሆኖ የመስራት፣ እንደየ አቅምና ፍላጎታቸው እንዲሳተፉ ምቹ ሁኔታን የመፍጠር፣ የማመቻቸትና የማገዝ ሥራን እንደሚሰሩም ተናግረዋል። ዳያስፖራውን በሀገሩ ልማትም ሆነ እየተካሄደ ባለው ለውጥ እንዲሳተፍና የበኩሉን እንዲያበረክት ኤጀንሲው ምን እየሰራ እንደሆን ለተጠየቁትም “በመጀመሪያ ደረጃ በአገሪቱ ያለውን ክፍተት ለመለየት ነበር የሞከርነው እሱን ለየን። ቀጥለን ኢትዮጵያውያን እና ትውልደ ኢትዮጵያውያንን ወደ አገራቸው መጥተው በሚችሉት ሁሉ እንዲሳተፉ መጋበዝ ነበር፤ ለዚህም ለሁሉም በያሉበት ጥሪ አድርገናል። በጥሪው መሰረትም አበረታች ምላሽን አግኝተናል።” በማለት መልሰዋል።  እንደ አቶ መሀመድ ገለፃ ኤጀንሲውና ሌሎች ባለ ድርሻ አካላት በጋራ ባደረጉት እንቅስቃሴ በርካታ የዳያስፖራ አባላት ወደ አገራቸው መጥተው የተለያዩ ሙያዊ፣ ኢኮኖሚያና ማህበራዊ ሥራዎችን ሰርተዋል፤ አገልግሎቶችንም አበርክተዋል። “በግለሰብ፣ በጥንድ እና በቡድን በመደራጀትና ወደ አገር ቤት በመምጣት በጤና አገልግሎት፣ በኢንቨስትመንት፣ በትምህርትና በመሳሰሉት ዘርፎች ከፍተኛ ሥራን የሰሩ አሉ።  አሁንም እየመጡ ያሉ ዳያስፖራ አባላት ቁጥራቸው ቀላል አይደለም።” “35 አባላት ያሉት ቡድን በትምህርት፣ 47 አባላት ያሉት ቡድን በጤናና ህክምና ዘርፍ እንዲሁም 52 አባላት ያሉት ቡድን በህክምና ባለሙያዎች ስልጠና ዘርፍ በመደራጀት ወደአገራቸው መጥተው ከፍተኛ አገልግሎት መስጠታቸውን ጠቁመዋል። “ኢትዮጵያውያንና የኢትዮጵያውያን ወዳጆች” ያለውና በጤናው ዘርፍ ከፍተኛ ህክምናን አከናውኖ  የተመለሰው፤ መሰረቱን እንግሊዝ አገር ያደረገውና “Global Knowledge Exchange
Network” በሚል የሚታወቀው የህክምና ባለሙያዎች ቡድን ከፍተኛ እገዛ ማድረጉንም አስታውሰዋል። እነዚህ ወደ አገራችን መጥተው የነፃ አገልግሎት የሰጡ እውቀታቸውን አካፍለው የሄዱ የዳያስፖራ አባላት፣ ወጪያቸውን በሙሉ እራሳቸው የሸፈኑ መሆናቸውም በምክትል ዋና ዳይሬክተሩ ገልጸዋል። ባለፈው ረቡእ በየአገሩ የሚገኙ የኢትዮጵያ  አምባሳደሮች በውጪ ጉዳይና በልብ ህክምና ማእከል አስተናጋጅነት ባካሄዱት የህክምና ማእከሉ ጉብኝት ወቅት የማእከሉን ችግር፤ በተለይም በቁሳቁስ፣ በሰው ኃይል ስልጠናና ማእከሉን ማስፋፋት በተመለከተ የዲያስፖራ አባላት፤ ባጠቃላይም አምባሳደሮቻችን ያሉባቸው አገራትና የተለያዩ ተቋማት አስፈላጊውን ድጋፍና ትብብር እንዲያደርጉ፤ ይህንንም አምባሳደሮቻችን በእቅድ ይዘው እንዲተገብሩት ሃሳብ መስጠቱን ለማወቅ ተችሏል።   አዲስ ዘመን ጳጉሜ 4/2011ግርማ መንግሥቴ
